ISA2-afgørelsen lancerede den 1. januar 2016 det femårige program om interoperabilitetsløsninger og fælles rammer for europæiske offentlige forvaltninger, virksomheder og borgere (ISA2-programmet). Det er det femte i en række af Kommissionens programmer, der fokuserer på interoperabilitetsløsninger til den offentlige sektor. Interoperabilitet er som defineret i den europæiske interoperabilitetsramme (EIF) ikke et teknisk spørgsmål. Det handler mere om juridiske, organisatoriske, semantiske og tekniske krav, der kan muliggøre integrerede offentlige tjenester.

Denne rapport indeholder resultaterne og anbefalingerne fra den endelige evaluering af ISA2-programmet. I henhold til artikel 13, stk. 3, i ISA2-afgørelsen skal Kommissionen foretage denne evaluering og meddele resultaterne heraf til Europa-Parlamentet og Rådet senest den 31. december 2021.

Kommissionen foretog evalueringen ved hjælp af et team af uafhængige eksperter fra et konsulentfirma. Evalueringen blev overvåget af en tværtjenstlig styringsgruppe og gennemført i tæt samarbejde med evalueringen af EIF og konsekvensanalysen for en fremtidig interoperabilitetspolitik, som Kommissionen planlægger at forelægge for Parlamentet og Rådet i andet kvartal 2022.

2.Hvad var forventningerne til ISA2-programmet?

ISA2-programmet havde til formål at nå følgende fire mål (artikel 1, stk. 1, i ISA2-afgørelsen):

(a)udvikle, fastholde og fremme en helhedsorienteret tilgang til interoperabilitet i EU

(b)fremme effektiv elektronisk interaktion på tværs af grænser og sektorer for at bidrage til udvikling af en mere effektiv, forenklet og brugervenlig digital forvaltning på det nationale, regionale og lokale plan af den offentlige forvaltning

(c)identificere, skabe og drive interoperabilitetsløsninger til støtte for gennemførelsen af EU's politikker og aktiviteter

(d)fremme genanvendelsen af interoperabilitetsløsninger blandt europæiske offentlige forvaltninger.

For at nå disse mål er programmet baseret på de resultater, der er opnået med dets forgænger, ISA-programmet. I programmet lægges der også vægt på at foretage en tilpasning til den bredere politiske ramme for digitalisering, navnlig vedrørende interoperabiliteten af offentlige forvaltninger i EU. I artikel 1, stk. 2, i ISA2-afgørelsen fastlægges det, at ISA2-programmet skal sikre en fælles forståelse af interoperabilitet via den europæiske interoperabilitetsramme (EIF) og dennes gennemførelse i medlemsstaternes forvaltninger.

Andre politiske initiativer, som ISA2 skulle bidrage til, omfatter handlingsplanen for e-forvaltning 2016-2020 samt en række sektorspecifikke interoperabilitetsinitiativer (f.eks. på området for retlige og indre anliggender, sundhed og EU-midler) .

ISA2 løb fra den 1. januar 2016 til den 31. december 2020 og havde et samlet budget på 130,9 mio. EUR. Nogle aktiviteter er stadig igangværende. Programmet blev brugt til finansiering af aktioner, der blev fastlagt på årsbasis i det årlige rullende arbejdsprogram. ISA2 var åbent for EU-medlemsstater, andre medlemmer af Det Europæiske Økonomiske Samarbejdsområde og kandidatlande. Ud over de 28 EU-medlemsstater (27 i 2020) deltog fire andre lande i programmet.

3.Hvordan har situationen udviklet sig i løbet af evalueringsperioden?

I evalueringsperioden er digitalisering og navnlig interoperabilitet blevet vigtigere på alle samfundsniveauer. Som følge heraf er det en fortsat prioritet for Europa-Kommissionen.

3.1.Vedtagelse af en ny EIF

Som planlagt i meddelelsen om en strategi for et digitalt indre marked i EU og EU-handlingsplanen for e-forvaltning 2016-2020 blev EIF ajourført og udvidet i 2017. Den nye EIF blev fastlagt i en meddelelse og ledsaget af en handlingsplan for interoperabilitet. Den nye EIF gav ISA2-programmet en ny politisk ramme, der var i overensstemmelse med programmets mål. I februar 2020 meddelte Kommissionen i sin meddelelse "En europæisk strategi for data ", at den ville fremlægge en styrket EIF.

3.2.Politisk kontekst

I evalueringsperioden har den politiske støtte fra medlemsstaterne været støt stigende. Med Tallinnerklæringen om e-forvaltning præciserede ministrene med ansvar for e-forvaltningspolitik i hele EU deres tilslutning til flere principper, herunder "interoperabilitet som standard". Dette tilsagn blev for nylig fornyet med Berlinerklæringen om det digitale samfund og en værdibaseret digital forvaltning , hvori det blev påpeget, at der er behov for en værdibaseret tilgang – der omfatter digital suverænitet og interoperabilitet – til den digitale omstilling af den offentlige sektor.

I februar 2020 vedtog Kommissionen meddelelsen " Europas digitale fremtid i støbeskeen " under den overordnede ambition "Et Europa klar til den digitale tidsalder". I meddelelsen fastsættes som et vigtigt tiltag udviklingen af en "styrket strategi for interoperabilitet mellem de offentlige forvaltninger i EU's medlemsstater", der har til formål at forbedre koordineringen og vedtagelsen af fælles standarder for offentlige tjenester og datastrømme.

3.3.Stadig mere komplekse lovgivningsmæssige rammer for EU